text: Berømt måltavle ender som skrot
  23 februar 2015 kl. 16.06
  Den berømte måltavle fra Idrætsparken ? og siden 1991 Vejle Stadion ? er ikke mere. I løbet af en måned bliver den omdannet til skrot.
  Måltavlen, som vejer 12 tons, blev pillet ned i sidste uge og er kørt til Skrotpriser.dk på Frejasvej i Hedensted.
  - Den sad trods alt 13-15 meter oppe, så vi havde to store kraner til at pille den ned, fortæller Poul Erik Rossen til TV SYD.
  Måltavlen, som var en gave til Vejle Boldklub, skal skæres i mindre dele. Der er masser af printplader og ledninger i måltavlen, som var meget avanceret dengang. Poul Erik Rossen har ikke overblik over, hvor meget skrot der er i tavlen.
  - Men vi kommer ikke til at tabe penge på den, siger han til TV SYD.
  Måltavlen er købt gennem en entreprenør, som arbejder for Vejle Kommune, der ejer måltavlen. Den har stået ubrugt hen, siden det nye stadion blev indviet ved siden af den gamle opvisningsbane, som nu er atletikstadion.
  Måltavlen husker mange måske fra en landskamp i 1985 ? hvor Danmark slog Sovjet.
  - Jeg så selv kampen og husker cifrene 4-2 på den, fortæller Poul Erik Rossen.
  